  Константин Вознесенских Майя Бывальцева Удмуртиын сиё-юонэн но нуналмысь кулэ луись вузъёсын югдур огсыр, запасъёс тырмыт. Со сярысь 10-тӥ южтолэзе журналистъёслы элькунысь промышленностья но вузкаронъя министр Виктор Лашкарёв вераз. « Вузкарон сетьёс туннэ эсэпезъя ванё луо, запасъёс ваньмыз вань: сакыр но, гречка но, кеньыръёс но, непродовольственной вузъёс но » Виктор Лашкарёв, Удмуртиысь промышленностья но вузкаронъя министр Берло нуналъёсы вузкаронниосын сакыр, кытын ке сылал, бырылыны кутскизы. Но дефицит сярысь вераськон уг мыны, югдур куалектыса басьяськонэн гинэ герӟаськемын, пусйиз министр. « Огшоры вакытэ элькунын нуналаз 50 тонна сакыр басьто. <…> Кылем арня ӵоже лыдпус 80 тоннаозь вуиз. Йылон 60 процент » Виктор Лашкарёв, Удмуртиысь промышленностья но вузкаронъя министр Министрлэн кылъёсызъя, сакырлы запасъёс элькунын тырмыт, соин ик тросгес вайыны кулэлыкез ӧвӧл. Логистикаез воштон дунъёсты будэтонэ вуттыны быгатоз, со сяна, басьяськисьёс пумен буйгатскозы, нош трос ваем сакырез возьыны нокытын луоз, вераз Виктор Лашкарёв. Россия 90 процентсэ сакырез асьме дорын ик будэтэм гордкушманлэсь поттэ, соин ик тырмымтэослы нокыӵе мугъёс ӧвӧл, вераз министр. Нялтас министр шӧртчи адямиез кырмемзы сярысь вераз. Ижкарын улӥсь мурт ульчаын лотокысь сакырез килограммзэ 100 манетэн вуза вылэм. Со вылэ админтративной уж ӝутӥзы, вузкарон куронъёсты тӥясь 5 сюрс манет штраф тыроно луоз. Промышленностья но вузкаронъя министерство муниципал кылдытэтъёслэн администарциосынызы ӵош нуналлы быдэ эскеро, кытын, кыӵе дунъёс, кӧня запасъёс вань. Виктор Лашкарёвлэн верамезъя, али сакыр шорлдыны 56 манет 99 коньы сылэ. Тегъёс: вузкарон сиён-юонъёс Ижкар Удмуртия  